16 Mei 2018 00:01
As die slagting van die Palestyne in die Gasa-strook in Suid-Afrika gebeur het, sou almal gal gebraak het. Met Israel word dit as regmatige verdediging bestempel, natuurlik met Donald Trump se ondersteuning. – Hendrik
Ons regering is baie besorg oor toestande in Israel. Miskien is dit baie beter om die gemors in ons eie land eers reg te maak. – Leser, Gauteng
Kan die DA asseblief vir ons uitklaar: Het die party al die mense se lidmaatskap opgeskort wat die laaste tyd in Beeld geSMS het dat hulle klaar is met die DA en nie weer vir hom gaan stem nie? – Peet
Geagte getroue DA-stemmers, hou by jul aanvanklike besluit om DA te stem. Gewoonlik is die eerste keuse in die kol. – Lina Prinsloo
Kritici van Mmusi Maimane – ek dink julle is skynheilig. Natuurlik was daar bevoordeling van ons wit mense. Word wakker en kom by. – Tom
Hoekom vereis die Grondwet soveel tydrowende prosesse om van verdagtes, soos Supra Mahumapelo en so meer, ontslae re raak? Wat het van die SAL se Dudu Myeni geword? – Andrea van Vuren
Ek lees in my gunstelingkoerant hoe mense die SAKP en sy leier kritiseer. Onthou net dat kapitalisme net die rykes bevoordeel het. Die SAKP is die gewete van die volk. Dit is ’n goeie waghond. Hulle het ons ingelig toe die president sy adjunk wou afdank. Hulle is die pragmatiste. – Robert Radikaal, Ladysmith
Dawie Jacobs pak gedurig die skuld op Afrikaanse bewegings en individue wat die land soseer skade doen. Hy sê wel niks van die totale korrupsie en anargie in die land wat die toeriste en beleggers weghou om werk te skep nie. – Leon, Elarduspark
Kom ons kyk wie praat en wie doen! Die ANC- vroueliga, -jeugliga en -veterane en die EFF praat net. AfriForum en Solidariteit doen. – Karel, Pretoria
Markus Jooste se lafhartige wegkruipery wys baie duidelik van watter stoffasie hy gemaak is. – Ella
Dis so hartseer dat ons mense nou met mekaar stry en aangaan oor iets so ernstigs soos die plaasmoorde waaroor ons elke dag in Beeldlees! Kan ons – wit en swart, regses en anti-wittes – vergeet van haat en slegsê en nie maar net saam in vrede onder ons Afrika-son lewe nie asseblief? – JVR
Enigeen weet dat trofeejag nie bewaring bevoordeel nie. Die enigste doel daarvan is om die jagter kortstondig magtig te laat voel. Pateties. – Elmari
Trofeejagters se doelwit was nog nooit bewaring nie. Dit is net ’n byvoordeel, net soos ’n sakeman se doelwit nie indiensneming of maatskaplike welsyn is nie, maar wins. – Alwyn, Pretoria
Alwyn (14.05), as dit in my vermoë was, sou géén dier doodgemaak word vir die vleiseters van die wêreld nie. Geen dubbele standaarde nie! – Ina, Pretoria
Daar is nog engele op aarde en twee van hulle is in Witrivier. Baie dankie aan die gawe jong man en sy vriend Johny (met die jumper cables) wat hierdie ou tannie in gietende reën te hulp gesnel het. – Judy de Bruin
Mense, ’n bietjie positiewe SMS’e! Dankie, kyk-NET se Bravo, dat julle prinses Charlene se fotosessie met ons gedeel het! Asemrowende vrou en mamma! – Wilma, Middelburg
Gerhard Verdoorn, ek sê dankie vir daardie pragtige gebed vir ons planeet wat ek vandag (gister) kon lees. Was saam met jou in ons mooi natuur. – Piet Retiewer
Die Gerhard Verdoorn-rubriek is puik. Die mens dink omdat hy na die “beeld” van God geskape en in beheer van alles op die aarde is, kan hy alles vernietig. Ons nageslagte gaan eendag betaal vir dié nalatigheid en gierigheid. Die mensdom is ’n tydbom wat alle lewe op aarde gaan uitwis. – Ainslie
Petro Hansen, jy skryf tot reg binne-in mense se harte. – Aniki, Pretoria
Daar is ’n man genaamd Johann / ’n regsgeleerde wat kan / Maar dié moet jul weet / En nooit nie vergeet / Ook ’n Boerbaar so dan en wan. – Willem
Wat ’n vreugde om vir ’n wyle elke oggend van die harde nuus te vergeet om die literêre juwele raak te geniet, soos die rubrieke van mense soos Petro Hansen en Annelie Botes. Hulle steek elke dag ’n kers aan vir Suid-Afrika. Sela. – Georg Knoke, Auckland Park
Nee, James (15.04), dis nie waar nie. Die Blues lê vierde in Nieu-Seeland met 17 punte. Die Waratahs het 26, Rebels 25, Leeus 31, Jaguares, Bulle en Haaie 24. Kyk ’n bietjie na die logs, ou vriend. – Willa, Drie Riviere
Daar is vier skeidsregters betrokke by rugby: Die een op die veld, twee kantmanne (ook skeidsregters) en die een op kykweer (TMO). Watter een maak die Blou Bul- en Leeu-ondersteuners se hartjies tog so seer? – Johan, Orkney
Meer oor: My Stem | Briewe | Sms